Nodira Qodirova ishi. Turkiya parlamentining muxolif deputati Adliya vaziridan 6ta savolga javob talab qildi

O‘zbekistonlik Nodira Qodirovaning turk deputati uyida o‘z joniga qasd qilishi holati Turkiya parlamenti kun tartibiga kiritildi.
Masalani Buyuk millat majlisiga deputat Sera Kadigil ko‘tarib chiqdi. U Adliya vaziriga deputatlik so‘rovi yuborgan, deb xabar bermoqda Bianet.
Ta'kidlash joiz, Sera Kadigil – parlamentdagi asosiy muxolifatchi hisoblanmish Respublika xalq partiyasi a'zosi sanaladi. 23 yoshli qizning shubhali tarzda o‘z joniga qasd qilishi esa Turkiyada hukmron partiya – Adolat va taraqqiyot partiyasi vakili Shirin Unalning uyida ro‘y bergan edi.
Muxolif deputat Adliya vazirligiga murojaatida Qodirova ishi yuzasidan jamoatchilikda asosli gumonlar tug‘ilayotgani, odamlar bu hodisa hukmron partiya deputatining uyida ro‘y bergani uchun ham yopdi-yopdi qilinyapti, degan fikrga borishayotganini qayd etgan.
«Ijtimoiy tarmoq foydalanuvchilari va OAVdagi materiallar orasida voqea suitsid emas, balki qotillik bo‘lishi mumkin, degan shubha tez-tez tilga olinmoqda.
Hodisaning har bir detali atroflicha tergov qilinishi va jamoatchilik voqealar rivojidan senzuradan xoli tarzda xabardor qilib borilishi lozim. Bu – jamoatchilik fikrini yumshatish, ayblanayotgan odamlarning g‘urur va sha'nini himoya qilish uchun ham muhim ahamiyatga ega», – deydi Kadigil.
Parlament a'zosi o‘z so‘rovida quyidagi 6ta savolga javob so‘ragan:
1. OAVdagi ma'lumotga ko‘ra, o‘q Qodirovaning yuragining biroz teparog‘idan teshib o‘tgan. Agar bu suitsid bo‘lgan bo‘lsa, u holda sud-tibbiy ekspertizasi o‘q tanani qanday burchak ostida teshib kirgani, masofa, marhumning tanasi va qo‘lida qolgan porox izlarini o‘rganib chiqdimi?
2. Adliya vazirligi Xalqaro huquq va xalqaro aloqalar bosh boshqarmasining «Chet el fuqarolarining o‘limi to‘g‘risida»gi 71-sonli Nizomida xorijiy davlatlar fuqarolari tergov obekti bo‘lgan hodisa natijasida vafot etgan hollarda bu haqda ma'lumot yetkazish tartibi batafsil belgilab qo‘yilgan. Unga ko‘ra:
– jasadni yorib ko‘rish hisobotining nusxasi va o‘limni tekshirish hisobotining nusxasi,

– marhumning mamlakatida o‘lim qayd etilishi uchun o‘lim haqidagi guvohnomaning ikkita nusxasi,

– marhumning shaxsini aniqlashda foydalanilgan pasport, haydovchilik guvohnomasi va ID-karta kabi hujjatlar hamda marhumning manzili haqidagi ma'lumot,

– agar konsullik tomonidan olib ketilmagan bo‘lsa, jasadga nima bo‘lgani va agar dafn etilgan bo‘lsa, dafn etilgan joyi ko‘rsatilgan xat yuborish zarur.
Bu protseduralarning barchasi bajarilganmi?
3. Qodirovaning akasi aytgan gaplarga qaraganda, Qodirova voqeadan oldin dugonasi Laylo bilan ikki soat gaplashgan va «jinsiy tegajog‘likka uchragani»ni aytgan. Tergov bu da'volarni ham hisobga olyaptimi? Telefon suhbati audiosi so‘ralganmi, aytib o‘tilgan ikki shaxsdan ko‘rsatma olinganmi?
4. OAVdagi e'tirozli holatlarning yana biri. Qodirovaning boshqa bir dugonasi Nigor Abdurrahmonova ular politsiyaga tegajog‘lik voqeasi haqida aytishganini bayon qilgan va «Shunga qaramay, ular bizning ko‘rsatmamizni qabul qilishmadi», degan.  Abdurrahmonovaning ko‘rsatmasi inobatga olinganmi? Agar yo‘q bo‘lsa, nega inobatga olinmagan?
5. Nodira Qodirovaning yashash va ishlash uchun tegishli ruxsati bormidi? U sug‘urtalanganmidi? U o‘sha uyda ishlaganini tasdiqlovchi biron-bir rasmiy hujjat bormi?
6. Nodira Qodirovaning telefoni va kompyuteri (agar bor bo‘lsa) o‘rganib chiqildimi? Marhumning yaqinlari tomonidan bildirilayotgan e'tirozlar tergovda inobatga olinganmi?
Eslatib o‘tamiz, bundan oldin mazkur ish doirasida prokuror marhum Nodira Qodirova va uning dugonasi Laylo Niyozovani fohishalikda gumon qilayotgani ma'lum bo‘lgan edi.
Mavzuga oid:
O‘zbekistonlik qiz Turkiya parlamenti deputatining uyida o‘zini otib qo‘ydi. Marhumning akasi politsiya xulosasidan shubhada
Nodira Qodirova ishi. Yaqinlari marhumning zo‘rlanganini taxmin qilayotgan bir paytda prokuror uni fohishalikda gumon qilyapti